SL Uradni list Evropske unije L 219/19

IZVEDBENA UREDBA KOMISIJE (EU) št. 801/2014

z dne 24. julija 2014

o časovnem razporedu in drugih izvedbenih pogojih, povezanih z mehanizmom dodeljevanja sredstev za program Unije za preselitev v okviru Sklada za azil, migracije in vključevanje

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 516/2014 Evropskega parlamenta in Sveta z dne 16. aprila 2014 o ustanovitvi Sklada za azil, migracije in vključevanje (1) ter zlasti člena 17(8) Uredbe,

Po posvetovanju z Odborom za sklada za azil, migracije in vključevanje in za notranjo varnost, ustanovljenem v skladu s členom 59(1) Uredbe (EU) št. 514/2014 Evropskega parlamenta in Sveta z dne 16. aprila 2014 o splošnih določbah o Skladu za migracije, azil in vključevanje ter o instrumentu za finančno podporo na področju policijskega sodelovanja, preprečevanja kriminala in boja proti njemu ter obvladovanja kriz (2),

ob upoštevanju naslednjega:

(1) Poleg zneskov, dodeljenih v skladu s členom 15(1)(a) Uredbe (EU) št. 516/2014, države članice vsaki dve leti prejmejo dodaten znesek za vsako preseljeno osebo.

(2) Določiti bi bilo treba obdobja, ki se upoštevajo za izračun dodatnega zneska. Primerno je, da se določijo tri preselitvena obdobja, za vsako od katerih se državi članici lahko dodeli dodatni znesek.

(3) Če se bo leta 2017 zdelo potrebno, da se leta 2019 spremenijo skupne prednostne naloge Unije na področju preseljevanja iz člena 17(2) Uredbe (EU) št. 516/2014, se preselitveno obdobje 2018–2020 lahko omeji na leti 2018 in 2019. V tem primeru se ta uredba spremeni, da se določi dodatno preselitveno obdobje za leto 2020.

(4) Da bi Komisija lahko določila dodatni znesek, ki se dodeli za preselitev v posameznem preselitvenem obdobju, bi morala vsaka država članica Komisiji sporočiti predvideno število oseb, ki jih namerava preseliti v tem obdobju. Ta podatek bi bilo treba sporočiti prek sistema elektronske izmenjave podatkov iz člena 2 Izvedbene uredbe Komisije (EU) št. 802/2014 (3).

(5) Uredba (EU) št. 516/2014 določa, da se dodatni zneski za preselitev državam članicam prvič dodelijo s posameznimi sklepi o financiranju, s katerimi se odobrijo nacionalni programi iz člena 14 Uredbe (EU) št. 514/2014. Nacionalni programi, ki se predložijo Komisiji, bi za preselitveno obdobje, ki zajema leti 2014 in 2015, zato morali vsebovati predvideno število oseb, ki jih država članica namerava preseliti v tem obdobju. Za druga preselitvena obdobja bi država članica morala ta podatek sporočiti do 15. septembra v letu pred posameznim preselitvenim obdobjem.

(6) Dodatni znesek za preselitev, ki se dodeli posamezni državi članici, temelji na predvidenem številu oseb, ki jih ta namerava preseliti. Pogoj za izplačilo dodatnega zneska je, da se zadevne osebe dejansko preselijo po začetku posameznega obdobja oziroma v šestih mesecih po njegovem zaključku.

(7) Za izplačilo dodatnega zneska, ki temelji na pavšalnem znesku za vsako preseljeno osebo, bi morale države članice Komisiji sporočiti število oseb, ki izpolnjujejo pogoje. Poleg tega bi morale hraniti dokazila o teh osebah.

(8) Združeno kraljestvo in Irsko zavezuje Uredba (EU) št. 516/2014, zato ju zavezuje tudi ta uredba.

(9) Danske ne zavezujeta niti Uredba (EU) št. 516/2014 niti ta uredba.

(10) Da bi se omogočila čimprejšnja uporaba ukrepov iz te uredbe ter pravočasna odobritev nacionalnih programov, bi morala ta uredba začeti veljati na dan po objavi v Uradnem listu Evropske unije –

SPREJELA NASLEDNJO UREDBO:

Člen 1

Dodelitev dodatnega zneska za preseljene osebe

1. Za dodelitev dodatnega zneska za preseljene osebe v skladu s členom 17(1) Uredbe (EU) št. 516/2014 vsaka država članica Komisiji sporoči predvideno število oseb, ki jih namerava preseliti v vsakem od naslednjih obdobij:

(a) leti 2014 in 2015;

(b) leti 2016 in 2017;

(c) leta 2018, 2019 in 2020.

2. Ta podatek zajema število oseb iz ene od prednostnih kategorij in skupin oseb iz člena 17(2) Uredbe (EU) št. 516/2014. Sporoči se prek sistema elektronske izmenjave podatkov iz člena 2 Izvedbene uredbe (EU) št. 802/2014, in sicer:

(a) podatek za leti 2014 in 2015 se vključi v nacionalni program države članice, predložen v skladu s členom 14 Uredbe (EU) št. 514/2014;

(b) podatek za leti 2016 in 2017 se sporoči do 15. septembra 2015;

(c) podatek za leta od 2018 do 2020 se sporoči do 15. septembra 2017.

3. Komisija te podatke preuči in čim prej odloči o dodatnih zneskih, ki se v skladu s členom 17(9) Uredbe (EU) št. 516/2014 dodelijo posamezni državi članici.

Člen 2

Upravičenost do dodatnega zneska za preseljene osebe in poročanje

1. Dodatni znesek se izplača, če se zadevne osebe dejansko preselijo po začetku posameznega obdobja oziroma v šestih mesecih po njegovem zaključku.

Države članice hranijo informacije, potrebne za pravilno identifikacijo preseljenih oseb in datuma njihove preselitve.

Za osebe iz ene od prednostnih kategorij in skupin oseb iz člena 17(2) Uredbe (EU) št. 516/2014 države članice hranijo tudi ustrezna dokazila, da spadajo v ustrezno prednostno kategorijo ali skupino oseb.

2. Vsaka država članica, ki ji je bil dodeljen dodaten znesek za preselitev, v letni zaključni račun iz člena 39 Uredbe (EU) št. 514/2014 vključi število preseljenih oseb, za katere ji pripada dodatni znesek, vključno s številom oseb, ki spadajo v eno od prednostnih kategorij in skupin iz člena 17(2) Uredbe (EU) št. 516/2014. Vsaka preseljena oseba se lahko šteje samo enkrat.

Člen 3

Začetek veljavnosti

Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v državah članicah v skladu s Pogodbama. V Bruslju, 24. julija 2014 Za Komisijo Predsednik José Manuel BARROSO

(1) UL L 150, 20.5.2014, str. 168.

(2) UL L 150, 20.5.2014, str. 112.

(3) Izvedbena uredba Komisije (EU) št. 802/2014 z dne 24. julija 2014 o določitvi vzorcev za nacionalne programe ter pogojev za sistem elektronske izmenjave podatkov med Komisijo in državami članicami v skladu z Uredbo (EU) št. 514/2014 Evropskega parlamenta in Sveta o splošnih določbah o Skladu za migracije, azil in vključevanje ter o instrumentu za finančno podporo na področju policijskega sodelovanja, preprečevanja kriminala in boja proti njemu ter obvladovanja kriz (glej stran 22 tega Uradnega lista).